ຜູ້ຕ້ອງສົງໄສ ໂຈມ​ຕີ​ກົງ​ສຸນ ສຫລ ​ຢູ່​ເມືອງ Benghazi ຖືກນໍາໂຕຂຶ້ນສານ ທີ່ວໍຊິງຕັນ ​ 
ທ້າວ Mustafa al-Iman ຄົນສັນຊາດ​ລີ​ເບຍ ​ຖືກ​ກ່າວ​ຫາ​ ໃນ​ຖານ "ຂ້າ​ຄົນໆ​ນຶ່ງ​ ໃນ​ຂະນະທີ່ ທໍາ​ການ​ໂຈມຕີ​ສະຖານ​ທີ່ທໍາ​ງານ​ ຂອງ​ລັດຖະບານ​ກາງ".
ນັກຫົວຮຸນແຮງຄົນນຶ່ງ ທີ່ຖືກກ່າວຫາວ່າ ມີສ່ວນກ່ຽວຂ້ອງກັບການໂຈມຕີທີ່ຮ້າຍແຮງ ໃນປີ 2012 ໃສ່ສະຖານກົງສຸນສະຫະລັດຢູ່ເມືອງ Benghazi ປະເທດລີເບຍນັ້ນ ໄດ້ ໄປປາກົດໂຕຢູ່ສານລັດຖະບານກາງຂອງສະຫະລັດໃນນະຄອນຫລວງວໍຊິງຕັນ ໃນ ວັນສຸກວານນີ້ ຊຶ່ງຜູ້ກ່ຽວ ໄດ້ຖືກສັ່ງໃຫ້ເຈົ້າໜ້າທີ່ຄຸມຂັງໄວ້ ຈົນກວ່າຈະມີການຮັບຟັງ ຄຳໃຫ້ການໃນຂັ້ນຕົ້ນໃນ ວັນພະຫັດ ທ້າວ Mustafa al-Iman ຄົນສັນຊາດລີເບຍ ຖືກກ່າວຫາໃນຖານ "ຂ້າຄົນ ຄົນນຶ່ງ ໃນໄລຍະທີ່ທໍາການໂຈມຕີສະຖານທີ່ທໍາງານຂອງລັດຖະບານກາງ" ແລະສະໜອງ "ການສະໜັບສະໜຸນທາງວັດຖຸໃຫ້ແກ່ພວກກໍ່ການຮ້າຍ ທີ່ພາໃຫ້ມີການເສຍຊີວິດ " ການກ່າວຫາດັ່ງກ່າວນັ້ນ ແມ່ນມາຈາກການໂຈມຕີທີ່ເກີດຂຶ້ນໃນວັນທີ 11 ກັນຍາ ປີ 2012 ຢູ່ສະຖານກົງສຸນ ຂອງສະຫະລັດ ທີ່ເມືອງ Benghazi ໂດຍພວກຫົວຮຸນແຮງ ອິສລາມໄດ້ເຮັດໃຫ້ເອກອັກຄະລັດຖະທູດ Christopher Stevens ຂອງສະຫະລັດ ແລະຊາວອາເມຣິກັນອື່ນໆອີກສາມຄົນເສຍຊີວິດ ປະທານາທິບໍດີສະຫະລັດ ທ່ານ ດໍໂນລ ທຣໍາປະກາດໃນອາທິດແລ້ວນີ້ວ່າທ້າວ Mustafa al-Iman ໄດ້ຖືກຈັບແລ້ວ ແລະທ່ານໄດ້ກ່າວຢູ່ໃນຖະແຫລງການສະບັບນຶ່ງ ຂອງທໍານຽບຂາວວ່າ "ຄວາມຊົງຈໍາຂອງພວກເຮົາແມ່ນເລິກເຊິ່ງ ແລະເອື້ອມມືຂອງ ພວກເຮົາ ແມ່ນຍາວ ແລະພວກເຮົາຈະບໍ່ລົດລະຄວາມພະຍາຍາມຂອງຕົນ ໃນການ ຊອກຫາ ແລະນໍາເອົາພວກກໍ່ກໍາທໍາເຂັນຢູ່ໃນການໂຈມຕີທີ່ໂຫດຮ້າຍທີ່ສຸດ ໃນເມືອງ Benghazi ນັ້ນມາລົງໂທດໃຫ້ໄດ້ " ການໂຈມຕີດັ່ງກ່າວໄດ້ພາໃຫ້ມີການສືບສວນຂອງລັດຖະສະພາ ເປັນເວລາຍາວນານ ແລະມີການຮັບຟັງຄຳໃຫ້ການຫລາຍໆຄັ້ງ ເພື່ອຈະຕັດສິນໄດ້ວ່າອະດີດລັດຖະມົນຕີ ກະຊວງການຕ່າງປະເທດ ແລະເຈົ້າໜ້າທີ່ຂັ້ນສູງຂອງສະຫະລັດຄົນອື່ນໆບໍ່ເອົາໃຈໃສ່ ຕໍ່ຄໍາເຕືອນໃຫ້ເພີ້ມການຮັກສາຄວາມປອດໄພ ຢູ່ໃນສະຖານກົງສຸນແຫ່ງນັ້ນ ຍ້ອນ ຢ້ານວ່າ ອາດມີການກໍ່ຄວາມຮຸນແຮງຂຶ້ນນັ້ນ ຫລືບໍ່ ເຖິງແມ່ນວ່າມີການຮັບຟັງຄຳໃຫ້ການຫລາຍໆຄັ້ງ ແລະການສືບສວນທີ່ນໍາພາໂດຍ ພັກຣີພັບບິກກັນກໍຕາມ ແຕ່ກໍບໍ່ມີຫລັກຖານພິສູດໃຫ້ເຫັນວ່າ ທ່ານນາງຄລິນຕັນ ຫລື ກະຊວງການຕ່າງປະເທດ ກະທໍາຜິດແຕ່ຢ່າງໃດ